Svar: De regnbuefarvede farver, der normalt pryder København og Aarhus ved Gay Pride, kommer til Gesten i august. Her har lokale borgere besluttet at holde Gay Pride som direkte svar på et læserbrev fra Anni Grimm, der er Dansk Folkepartis gruppeformand i Vejen byråd og bor i Gesten. Hun kaldte den tredje juli homoseksuelle, lesbiske og andre minoritetsgrupper for ”afvigere”, og det har nu fået lokalsamfundet i Gesten til at reagere.

- Jeg synes ikke, det er det, Gesten skal være kendt for, skrev Nadia Voss Brown fra Gesten den fjerde juli i Facebook-gruppen ”6621 Gesten”, da hun delte et læserbrev, hvor Peer Aagard, der er homoseksuel, kritiserede Anni Grimm.

Nadia Voss Brown har siden arbejdet sammen med andre lokale om at arrangere Gay Pride i Gesten, og datoen er nu sat til den 26. august. Der er blandt andet blevet nedsat en styregruppe, der har fået sparring Aarhus- og Copenhagen Pride. Det endelige program er endnu ikke fastlagt, men det er meningen, at optoget skal stoppe på sportspladsen med livemusik, fest, boder med mere.

- Det er glædeligt

Søren Laursen, forperson for LGBT Danmark, kalder det en ”glædelig nyhed”, at lokalsamfundet i Gesten med hjælp fra LGBT Danmark er i stand til at få stablet et Gay Pride på benene.

- Det er godt, at lokalsamfundet kommer ud og viser, at de er inkluderende. Som et oprør imod de udtalelser fra Anni Grimm, og det sender et stærkt signal til os, der bor langt væk, siger Søren Laursen, der regner med, at der vil komme deltagere fra andre byer til at bakke op om Priden.

- Det er et så sært synspunkt, som Anni Grimm har, og når sådan en historie kommer, så kan det ikke lade være med at smitte af på lokalsamfundet, og jeg kan derfor godt forstå, at de vil have flere nuancer, siger Søren Laursen.

Anni fik mange advarsler

Problematikken om Anni Grimm kørte i starten af juli, da byrådspolitikeren blev landskendt for hendes læserbrev, der i første omgang resulterede i en advarsel fra Dansk Folkeparti, der gjorde det klart, at det ikke er partiets holdning. Anni Grimm tog i første omgang advarslen til efterretning, men allerede dagen efter var hun ude at sige, at hun havde fået mails, der støttede op om hendes holdning, og at det bekræftede hende i, at hun havde ret.

- De mails har egentligt bekræftet mig i, at jeg havde ret hele tiden. Det er virkelig rart, at der er nogen, som bekræfter mig i, at jeg har ret, sagde Anni Grimm den 4. juli.

Det fik endnu engang Dansk Folkeparti til at give hende sidste advarsel.

- Vi forventer, at hun retter sig efter den skriftlige advarsel. Derfor forstår jeg heller ikke, hvorfor hun nu skal turnere rundt med det synspunkt igen, sagde Poul Lindholm Nielsen, partisekretær i Dansk Folkeparti, dengang.

Kan inspirere mange

Episoden med Anni Grimm er ikke den eneste, som har skabt debat om homoseksuelles rettigheder i det sydjyske i den seneste tid. Her har debatten om præsters syn på homoseksuelles mulighed for at blive gift fyldt en del, og det samme har historien om Simon Schelde, der blev overfaldet af en albansk mand i toget på vej til Kolding på grund af et kys fra sin mandlige kæreste.

De mange episoder er dog ikke udtryk for en tendens, mener Søren Laursen fra LGBT Danmark, men han hæfter sig ved reaktionerne.

- Vi kan se, hvad intolerance for andre mennesker kan få nogen til at sige og gøre offentligt. Disse sager viser, at der stadig er intolerance, men de viser også, at der kommer solidaritet den anden vej, siger Søren Laursen, der henviser til, at alle i togkupéen rejste sig for at forsvare Simon Schelde, og hvordan Gesten er gået sammen om at arrangere en Gay Pride som svar på Anni Grimms læserbrev og udtalelser.

- Jeg håber, at det kan få andre til at råbe op eller anmelde, når de er udsat for noget. Også selv om, at det ikke leder til en dom, fordi der er en del, der ikke anmelder det, og vi derfor ikke kender omfanget af for eksempel forbrydelser. Meget er under radaren, siger Søren Laursen, der peger på, at vi i sagerne med Anni Grimm, præster og Simon Schelde har set positive modreaktioner.

Ifølge Rigspolitiets årsrapport var der i 2016 40 sager om hadforbrydelser mod homoseksuelle. Det tal var i 2015 26.